‘Swendelaar’ van Modimolle vasLenn Roy Jofner (Foto: SAPD) Die polisie in Modimolle (Nylstroom) in Limpopo doen ’n beroep op moontlike slagoffers van ’n vermeende swendelaar om na vore te kom. Die verdagte is op dié dorp in hegtenis geneem nadat hy versuim het om te betaal vir brandstof wat hy by ’n plaaslike vulstasie in sy voertuig laat ingooi het. Hy is intussen met verskeie ander misdrywe verbind. Brig. Motlafela Mojapelo, woordvoerder van die polisie, het in ’n verklaring gesê Lenn Roy Jofner (24) is verlede Woensdag vir die gesteelde brandstof in hegtenis geneem toe hy duisende rande se bande by Supa Quick op die dorp wou bestel en koop. Volgens Mojapelo het die polisie tydens die inhegtenisneming op vervalste diamante, vervalste R200-note, juweliersware en metamfetamien, beter bekend as “crystal meth” afgekom wat in sy voertuig versteek was. ’n Voorlopige ondersoek dui daarop dat Jofner verbind word met soortgelyke misdrywe wat verlede maand in die omgewing van Vaalwater en Laersdrift gepleeg is. Volgens Mojapelo staan Jofner nou tereg op aanklagte van bedrog, diefstal, die besit van vervalste geld, handel in dwelms, die besit van vermoedelik gesteelde goedere asook die vervalsing van uitgifte. Die verdagte het reeds verlede week vlugtig in die Modimolle-landdroshof verskyn waar hy borgtog geweier is. Jofner sal na verwagting weer op 12 Mei in die hof verskyn. Lede van die publiek wat moontlik deur die verdagte bedrieg is, word versoek om speursers. Amanda Rossouw by 071 133 8524 te bel of by die naaste polisiestasie aan te meld.